**ΟΙ ΠΡΩΤΑΓΩΝΙΣΤΕΣ ΤΗΣ ΝΙΚΗΣ ΤΟΥ 1940**

Του Γιάννη Σμυρνιωτάκη

**ΠΡΟΣΩΠΑ:**

1. ΑΦΗΓΗΤΗΣ
2. ΦΑΝΤΑΡΟΣ
3. ΑΕΡΟΠΟΡΟΣ
4. ΝΑΥΤΗΣ
5. ΓΥΝΑΙΚΑ Α’
6. ΓΥΝΑΙΚΑ Β’
7. ΝΟΣΟΚΟΜΑ

**ΣΚΗΝΙΚΟ**

*(Η σκηνή δείχνει ένα χιονισμένο βουνό.)*

**ΑΦΗΓΗΤΗΣ 1:** Στον πόλεμο του σαράντα, πολέμησαν με τον τρόπο τους όλοι

οι Έλληνες, με πρώτους, τους γενναίους φαντάρους μας.

*(Ανοίγει η σκηνή και μπαίνει μέσα ένας φαντάρος).*

**ΦΑΝΤΑΡΟΣ:**Υψώνοντας περήφανα τη φοβερή μας λόγχη,

φωνάξαμε στους Ιταλούς, δε θα περάσετε «Όχι!»

Όσο θα είμαστε εδώ και όσο θα ζούμε, ακόμα,

δε θα πατήσετε ποτέ το ελληνικό το χώμα.

*(Αποτραβιέται στη γωνιά της σκηνής).*

**ΑΦΗΓΗΤΗΣ 2:** Με τέτοιο θάρρος, αντιμετώπισαν οι φαντάροι μας την επίθεση των Ιταλών στα σύνορά μας το πρωινό της 28ης Οκτωβρίου του 1940. Με λίγα, και παλιά, αεροπλάνα πολέμησαν με θάρρος και αυτοθυσία και οι αεροπόροι μας.

*(Μπαίνει στη σκηνή ένας αεροπόρος).*

**ΑΕΡΟΠΟΡΟΣ:** Με το αεροπλάνο μου γενναία πολεμούσα,

με βόμβες ασταμάτητα τους Ιταλούς χτυπούσα.

Όπου περνούσα, έσπερνα το φόβο ολόγυρά μου

κι ο κόσμος όλος θαύμασε τα κατορθώματά μου.

*(Αποτραβιέται στη γωνιά της σκηνής μαζί με το φαντάρο).*

**ΑΦΗΓΗΤΗΣ 3:** Δεν ξεχνάμε ούτε τους άντρες του πολεμικού μας ναυτικού που έδειξαν για άλλη μια φορά πόσο δυνατή είναι η Ελλάδα στη θάλασσα.

*(Μπαίνει ένας ναύτης).*

**ΝΑΥΤΗΣ:** Γεμάτη με αγώνες μας είναι η ιστορία,

για της πατρίδας την τιμή και την ελευθερία.

Και πάλι τα καράβια μας στην θάλασσα ορμήσαν

και άφοβα τους Ιταλούς χτυπήσαν κι ενικήσαν.

*(Αποσύρεται στην άκρη της σκηνής μαζί με το φαντάρο και τον αεροπόρο).*

**ΑΦΗΓΗΤΗΣ 4:** Στο μεγάλο αυτόν αγώνα οι γυναίκες δεν έμειναν πίσω να περιμένουν, αλλά βοήθησαν με κάθε τρόπο. Οι γυναίκες της Πίνδου, άφοβα, ανέβαιναν τα χιονισμένα βουνά για να πάρουν στους φαντάρους μας όπλα, ρούχα και τρόφιμα.

*(Μπαίνουν στη σκηνή δύο γυναίκες της Πίνδου).*

**ΓΥΝΑΙΚΑ Α’:** Μες στα χιόνια φορτωμένες

με τα πυρομαχικά στην πλάτη,

ανεβαίνουμε με κόπο

του βουνού το μονοπάτι.

**ΓΥΝΑΙΚΑ Β’:** Και τα φέρναμε σ’ εκείνους

που φυλάγαν την πατρίδα,

να μη χάσουμε το θάρρος

και της νίκης την ελπίδα.

*(Αποσύρονται στην άκρη της σκηνής μαζί με τα άλλα παιδιά).*

**ΑΦΗΓΗΤΗΣ 5:** Κοντά στις γυναίκες της Πίνδου πρόσφεραν τις υπηρεσίες τους και οι αδελφές νοσοκόμες, που εθελοντικά βρέθηκαν στην πρώτη γραμμή του πολέμου, για να βοηθήσουν τους πληγωμένους φαντάρους στα πρόχειρα χειρουργεία και στα νοσοκομεία.

*(Μπαίνει μια νοσοκόμα).*

**ΝΟΣΟΚΟΜΑ:** Στου σαράντα τον μεγάλο για τη λευτεριά αγώνα,

πρώτη έδωσε απ’ όλες το παρόν η νοσοκόμα.

Φρόντιζε τους πληγωμένους κι έδινε παντού ελπίδα

σ’ όσους έχυναν το αίμα για μια λεύτερη πατρίδα.

*(Αποσύρεται κι αυτή μαζί με τ’ άλλα παιδιά. Έρχεται στη σκηνή ο Αφηγητής 6.* Καθώς θα αναφέρεται στους ήρωες του πολέμου, ένας ένας θα έρχονται και θα στέκονται στο κέντρο της σκηνής, ο ένας δίπλα στον άλλο)

**ΑΦΗΓΗΤΗΣ 6:** Σ’ όλους αυτούς που αγωνίστηκαν για τη λευτεριά μας, στους ηρωικούς φαντάρους μας, στους αεροπόρους μας, στους άντρες του πολεμικού ναυτικού, στις γυναίκες της Πίνδου, , στις νοσοκόμες μας, στους γνωστούς και άγνωστους μαχητές του σαράντα οφείλουμε όλοι αιώνια ευγνωμοσύνη.

*(Τα παιδιά υποκλινονται. Από τα παρασκήνια η χορωδία τραγουδάει μια στροφή από τον*

*Εθνικό Ύμνο):*

«Απ’ τα κόκκαλα βγαλμένη

των Ελλήνων τα ιερά

και σαν πρώτα ανδρειωμένη

χαίρε, ω χαίρε, ελευθεριά».

ΤΕΛΟΣ